Diit 80
Pal kɛ kui̱ locä gɔɔyä I-thɛ-rɛl thi̱n
(Dit A-thap)
1
Liŋkɔ lö yieen ji̱ I-thɛ-rɛl,
ji̱n ram min buɔth Jo-thɛp
ce̱tkɛ dɛl!
Ji̱n ram in te kɔm kuäärädɛ
wi̱i̱ pua̱nyni,
ti ce̱tkɛ pua̱ny jaakni,
nyuthni di̱tdu,
2
ji̱ Ɛ-pa-rim kɛnɛ Ben-ya-min
kɛ Ma-na-thɛ.
A buɔ̱mdu jɔc,
bër bɛ luäk nɛy!
3
Luucnikɔ jɔk lö Kuoth in la
Ruey Ɣɔaa,
nyuthnikɔ gɔɔydu,
dɔ̱ŋ bakɔ kään.
4
Kä lö Kuoth Nhial ni Kuoth in
la Ruey Ɣɔaa,
bɛ ku amäni nɛy bi ŋɛ̈ɛ̈nyɔ
kɛ pal nɛɛniku?
5
Ci mi̱eeth ni nɛɛku
kɛ mi̱eth wi̱i̱kä,
kä ci ma̱a̱thnikɛ kɛ mer
jiɛthä lɔaac.
6
Ci nɛy cu jakä dɔalkɛ
ɛ ji̱ thieekäda,
kä lɛ̈ŋkɛ kɔ ɛ ji̱ tɛ̈ra.
7
Luucnikɔ jɔk lö Kuoth in la
Ruey Ɣɔaa,
nyuthnikɔ gɔɔydu,
dɔ̱ŋ bakɔ kään.
8
Ji̱n curi dɔ jiaath ka̱n
muun I-jëp,
kä curi döör tuɔ̱k raar thi̱n
kä curi jɛ cu pith.
9
Curi mundɛ pur,
kä cuɛ ciökɛ yiath piny
kä cuɛ mun thiäŋ.
10
Cu ti̱eepdɛ wä kum ni
wuɔ̱th päämni,
cuɛ kɛ wä kum amäni jiɛn
luɔ̱ɔ̱ri tin di̱t
amäni karkiɛn,
11
kä cu karkɛ räth ni yie̱e̱r,
kä cu ciökɛ pith ni
Kiir Yu-pɛ-ree-tidh.
12
Kuɛ la ŋu mɔ curi pänydɛ to̱l
kä piny ɔ,
puɔnkɛ dɛykɛ ɛ nɛy diaal tin
ret kɛ duɔ̱ɔ̱p?
13
Jɛn ku kuɔ̱ɔ̱n dɔaar
ɛ dɔny kä piny ɔ,
kä ku ley dɔaar diaal ɛ cam.
14
Lunyni kä kɔ lö Kuoth in la
Ruey Ɣɔaa,
liecni ni nhial, kä bër nɛnɛ,
titdɛ ɛn jiath ɛmɛ,
15
min ci pith nikɛ tet
cuëëcdu,
jɛn kaar in ci röm rɔ.
16
Cikɛ jɛ jɔap piny, kä ca jɛ
waŋ kɛ mac,
cikɛ mal lɛ thuuk kɛ kui̱
ŋɛɛnyädu kɛ kɛ.
17
Kämni luäkdu ram min te cueecdu,
ɛn ram in bum min ci mëk rɔ.
18
Inɔ cakɔ bilɛ loc jɔk kɔɔru,
kämnikɔ tëk kɛ ɣöö bakɔ ji̱ pal
nikɛ ciötdu.
19
Luucnikɔ jɔk lö Kuoth in la
Ruey Ɣɔaa,
nyuthnikɔ gɔɔydu,
dɔ̱ŋ bakɔ kään.
